A-magasinet Møt en av YouTubes mest populære nordmenn

Med motorsag, skøyter, vodka og iskalde bad er Tor Eckhoff (50) blitt en hit.

Marius Nergård Pettersen

30. jan. 2015 10:03 Sist oppdatert 30. januar 2015

En vanlig kommentar er «What the fuck did I just watch?», sier Eckhoff og smiler mens han styrer Volvoen gjennom åkerlandskapet utenfor Sandefjord.

– Og så er det noen som skriver at «Jeg liker filmene dine, men forstår egentlig ikke hvorfor». Det synes jeg er litt kult.

En god idé

Vi som av og til surfer formålsløst på YouTube, har alle opplevd det. Å komme til et slags internettets endepunkt. Til filmer du ikke aner hvorfor du klikket på, og følelsen av at herfra og ut blir det ikke rarere. Det kan for eksempel være en nærstudie av en gigantisk kvise. Eller synet av en mann i Darth Vader-kostyme som spiller sekkepipe på etthjulssykkel.

Eller det kan være filmene til en ganske beskjeden kar fra Sandefjord.

– Jeg tenkte vi kunne gå på skøyter, skjære hull i isen og bade, sier Tor Eckhoff etter å ha parkert ved islagte Goksjø. To varmegrader og friske vindkast gjør det ærlig talt lite fristende å teste badevannet, men Eckhoff tar ingen notis av temperaturen.

– Det er kaldest med en gang jeg kommer under. Etterpå går det bedre, sier han da vi går ut på en brygge i vannkanten. Før han plutselig snur og småjogger tilbake mot bilen.

– Glemte motorsagen. Jeg er så vimsete.

Undervannssalto. En av Eckhoffs spesialiteter er å skjære et lite hull i isen og dykke ned gjennom det. Han understreker at han ikke anbefaler noen å prøve det samme. – Om jeg ikke finner hullet på vei opp igjen, så dør jeg jo.

Kjent som ApetorDen vimsete mannen er på YouTube kjent under navnet Apetor og hadde sitt gjennombrudd i 2011, da den halv­annet minutt lange filmen «On thin sea ice 2» fikk en million visninger i løpet av en uke. Filmen viser Tor Eckhoff som står på skøyter, drikker vodka, stuper gjennom sjøisen og karer seg opp fra vannet mens han hikster som en sel.

– Jeg laget den bare for min egen moros skyld. Men så traff jeg tydeligvis noe folk likte.

Filmen ble delt over hele verden. Seertallene og gode tilbakemeldinger ga ekstra drivkraft til å lage nye filmer, og Eckhoff filmet seg selv mens han badet med malingsspann på hodet, drakk vodka, badet i et islagt badekar utendørs, gikk på skøyter og drakk mer vodka. For å nevne noe av veldig mye. Nå er snuttene til sandefjordingen totalt sett over 15 millioner ganger, og over 53.000 mennesker abonnerer på YouTube-kanalen hans.

– Jeg blir invitert til å besøke fans i alt fra USA til Irak. Spesielt i Polen har jeg veldig mange seere. Der liker de blandingen av vodka og vinterkultur, sier han mens han glir utover isen i boksershorts og hockeyskøyter.

– Men hva er det du prøver å formidle?

– Det har jeg egentlig ikke tenkt så mye på. Jeg tror jeg bare har det gøy, sier han. Før han vrenger av seg klærne og starter motorsagen.

Formidler friluftsliv

Alle filmene hans foregår ute og i naturen. Sånn sett er Eckhoff, rølpestilen til tross, sannsynligvis den største norske formidleren av en form for friluftsliv på YouTube.

– Haha! Ja, det er han faktisk, utbryter Nils Ketil Andresen. Han er daglig leder i Nordic Screens, som blant mye annet utarbeider topplisten over norske YouTube-kanaler. Han kjenner godt til Apetor.

– Målt etter norske forhold er han blant de største private youtuberne. Han ligger endel under de aller største, og er selvfølgelig milevis unna tallene til «The Fox» (Ylvis’ megahit, som i skrivende stund har 484 millioner visninger, red.anm.), men han har for eksempel flere abonnenter enn NRK.

– Hva er det som gjør at folk ser filmene hans?

– Galskap slår an. Å lage filmer som ingen and­re lager, er viktig for å få bred spredning på nett. Dessuten har han en rendyrket stil, sier Andresen.

Badenymfe. Tor Eckhoffs filmklipp er også vist og analysert på Discovery Channel. Der mente diverse eksperter at høyt alkoholinntak var årsaken til at han øyensynlig kunne nyte isbadene. – Det er bare tull. Jeg drikker bare et par slurker for kameraets skyld, og aldri mye, sier Eckhoff selv.

Tjener noen hundre dollarDet er mulig å arbeide fulltid med å være YouTube-kjendis.

Nils Ketil Andresen anslår at man for å ha en noenlunde grei inntekt fra blant annet annonsesalg, bør ha rundt 100.000 abonnenter og opp mot 150.000 visninger om dagen. Tor Eckhoff har såvidt vært inne på tanken om å satse hardere på filmkarrièren, men er glad han har jobben på en malingsfabrikk å leve av.

– Nå tjener jeg på det meste noen hundre dollar i måneden på filmene. Det er jo hyggelig, men ikke mye mer enn det, sier han. Moti­vasjonen hans er i stedet å gjøre ting som er gøy, og som folk synes er underholdende. Sin egen kjendis— og kultstatus har han et særdeles avslappet forhold til.

– Til vanlig er det ikke mange som vet hvem jeg er. Da er det egentlig litt absurd å ha utenlandske fans som skriver e-post til meg og blir helt starstruck når jeg svarer. «Wow! Du svarte!» kan de skrive. Akkurat som om jeg var Brad Pitt eller noe.